**ערן זהבי** (נולד ב-25 ביולי 1987) הוא כדורגלן ישראלי המשחק במכבי תל אביב מליגת העל ובנבחרת ישראל. זהבי כבש 419 שערים בכל המסגרות, דבר ההופך אותו לישראלי שכבש הכי הרבה שערים בכל הזמנים. זהבי הוא מלך השערים של נבחרת ישראל בכל הזמנים, עם 35 שערים.

זהבי החל את דרכו בקבוצת הפועל תל אביב, במדיה זכה בדאבל בעונת 2009/2010, לאחר שכבש את שער הניצחון בתוספת הזמן של מחזור הסיום בליגה. לאחר מכן שיחק בפלרמו האיטלקית. בין השנים 2013–2016 שיחק במכבי תל אביב, במדיה זכה בשלוש אליפויות, נבחר פעמיים לכדורגלן העונה בישראל והיה למלך השערים של ליגת העל שלוש עונות ברציפות. זהבי משחק בעמדות הקישור וההתקפה, והוא מחזיק בשיא כיבושים בעונה אחת בליגה הבכירה בישראל (35 שערים), אותו קבע בעונת 2015/2016 ובשיא כיבושים בעונה אחת בליגה הבכירה בסין (29 שערים), אותו קבע בעונת 2019.

קריירת מועדונים
---------------

### ראשית הדרך

זהבי החל לשחק כדורגל במחלקת הנוער של הפועל תל אביב. בגיל 16, לאחר חיכוכים משמעתיים עם מאמניו, עזב את הפועל תל אביב ועבר למחלקת הנוער של עירוני ראשון לציון, עיר מגוריו. כעבור שנתיים בראשון לציון ביקשה הפועל תל אביב להחזירו. זהבי חזר לקבוצת הנוער של המועדון האדום, והעפיל עימה לגמר גביע המדינה בכדורגל לנוער בשנת 2006, בו הפסידה לבית"ר ירושלים בבעיטות עונשין. זהבי הבקיע את שער השוויון של הפועל שהביא להארכה, במהלכה הורחק בשל ספיגת כרטיס צהוב שני.

גם את עונת 2006/2007 החל בקבוצת הנוער של הפועל תל אביב. בדצמבר 2006 שיחק לראשונה בקבוצת הבוגרים של המועדון כשנכנס כמחליף בשני משחקי גביע הטוטו אך לא שותף במשחקי הליגה. הוא הושאל בחלון ההעברות של ינואר 2007 להפועל רמת השרון, ששיחקה בליגה הלאומית ונאבקה נגד הירידה ממנה. הפועל רמת השרון הצליחה במאבק זה ונשארה בליגה הלאומית לאחר שסיימה את העונה במקום התשיעי.

אף שהושאל לשנה וחצי, ביקשה הפועל תל אביב להחזירו בתום העונה, אך התנגדות של רמת השרון גררה מאבק משפטי בעניין התשלום על השאלתו, מאבק שהוכרע בבוררות. בסופו של דבר המשיך זהבי ברמת השרון אך התחיל את עונת 2007/2008 באיחור. במהלך התקופה בה שיחק ברמת השרון זומן גם לנבחרת הצעירה, אך מאחר שבתחילה לא זכה למעמד של ספורטאי מצטיין הצבא אסר את השתתפותו בחלק ממשחקי הנבחרת שנערכו מחוץ לישראל והוא רשם הופעה אחת בלבד במדיה.

זהבי עם תפילת שמע ישראל במדי הפועל תל אביב, 2010
### הפריצה בהפועל תל אביב

בעונת 2008/2009 שב זהבי להפועל תל אביב לאחר שהסתיימה תקופת ההשאלה ברמת השרון. ב-8 באוגוסט 2008 כבש את שער הבכורה שלו במועדון, בניצחון 4–3 על עירוני קריית שמונה במסגרת גביע הטוטו, וב-1 בספטמבר ערך את הופעת הבכורה שלו בליגת העל, כשפתח בהרכב במחזור הראשון מול הכח עמידר רמת גן, במשחק שהסתיים בתיקו 2–2. בעונה זו הוא שותף ב-26 משחקי ליגה, אך רק בתשעה מהם פתח בהרכב ורק בשניים השלים 90 דקות. בסך הכל הבקיע שבעה שערי ליגה בעונה זו וארבעה נוספים בגביע הטוטו.

בעונת 2009/2010 התערער מעמדו בהפועל, ובמחזורים הראשונים שולב בעיקר כמחליף. אך לאחר שקשר הקבוצה נמניה ווצ'יצ'ביץ' נפצע במחזור ה-12 של הליגה, תפס זהבי מקום של קבע בהרכב הקבוצה, והפגין יכולת טובה בהמשך העונה. במשחק גמר גביע המדינה, מול בני יהודה, בישל זהבי שער, וזכה בתואר ראשון בקריירה. ארבעה ימים מאוחר יותר, יצאה הפועל תל אביב למשחק האחרון בליגת העל, מול בית"ר ירושלים באצטדיון טדי. בעוד מוליכת הטבלה מכבי חיפה לא הצליחה לנצח במשחק המקביל, הבקיע זהבי את שער הניצחון במשחקה של הפועל בדקה ה-92 שזכתה באליפות הליגה (והשלימה דאבל) בסיום דרמטי בזכות הפרש שערים עדיף על מכבי חיפה. בסך הכל כבש זהבי 11 שערי ליגה בעונה זו, והוסיף שישה בישולים.

בראשית עונת 2010/2011, לאחר ניצחון של הפועל תל אביב במשחק הראשון נגד רד בול זלצבורג, כבש זהבי במשחק הגומלין שער שוויון בתוספת הזמן, שהבטיח את עלייתה של הפועל תל אביב לשלב הבתים בליגת האלופות. בשלב הבתים של ליגת האלופות בישל זהבי שער אחד וכבש שלושה: צמד נגד בנפיקה ליסבון, ועוד שער בבעיטת מספרת אחורית מרשימה נגד ליון בצרפת. שער שוויון של ליון מנע מהפועל תל אביב לזכות במקום השלישי ולעבור לשחק בליגה האירופית, וקבע את הדחתה מהמפעלים האירופאים בעונה זו, אך בזכות שער זה נבחר זהבי לנבחרת המחזור השישי של ליגת האלופות. גם במשחקי הליגה המשיך זהבי לכבוש שערים חשובים, ביניהם שער ניצחון בדרבי מול מכבי תל אביב בסיבוב הראשון, ובסך הכל כבש תשעה שערי ליגה בעונה זו. זהבי בישל בעונה זו 12 שערי ליגה, ודורג במקום הראשון בטבלת מלך הבישולים. ב-25 במאי 2011, במשחקו האחרון במדי הפועל תל אביב, בישל את שער הניצחון של סלים טועמה (1–0) במשחק גמר גביע המדינה נגד מכבי חיפה, שהשלים זכייה שנייה רצופה בגביע להפועל תל אביב.

### התקופה בפלרמו

בפגרת קיץ 2011 חתם זהבי בקבוצת פלרמו מהסרייה א' תמורת 2.5 מיליון אירו לחמש שנים. זהבי היה לשחקן הישראלי השני בהיסטוריה שמשחק בליגה האיטלקית, אחרי טל בנין. את הופעת הבכורה שלו במדי הקבוצה ערך ב-28 ביולי 2011 במסגרת הסיבוב השלישי של מוקדמות הליגה האירופית מול תון השווייצרית. את שערו הראשון במדי פלרמו כבש בניצחון 3–2 על קליארי במחזור הרביעי של הליגה, כאשר הבקיע בדקה הראשונה של המשחק בבעיטה לחיבורי השער ממרחק של 18 מטרים. בהמשך העונה התקשה זהבי לתפוס מקום קבוע בהרכב, ובסך הכל ערך בעונתו הראשונה בפלרמו 20 הופעות בליגה ושתי הופעות במוקדמות הליגה האירופית, בהן כבש שני שערים ובישל שלושה.

ב-26 ביולי 2012 נפצע זהבי במשחק אימון במהלך מחנה האימונים של טרום עונת 2012/2013, ובעקבות זאת החמיץ את פתיחת העונה וחזר לכושר משחק רק בחודש נובמבר. חילופי מאמנים בפלרמו פגעו במעמדו בקבוצה, וגם לאחר החלמתו מיעט זהבי לקבל דקות משחק והוא החליט לחזור לליגה הישראלית במסגרת חלון העברות של ינואר 2013.

### חזרה לישראל: מכבי תל אביב

זהבי חוגג כיבוש שער בדרבי במדי מכבי תל אביב, 2013
ב-21 בינואר 2013 חזר זהבי לישראל, וחתם במכבי תל אביב על חוזה לשלוש וחצי שנים. מכבי שילמה לפלרמו 250 אלף אירו עבור כרטיסו, ובנוסף נקבע ש-250 אלף אירו נוספים ישולמו אם מכבי תל אביב תעפיל לשלב הבתים של ליגת האלופות במהלך חוזהו בקבוצה. את שערו הראשון במדי מכבי תל אביב כבש במשחק הבכורה שלו נגד מכבי נתניה במסגרת גביע המדינה. במשחק הדרבי הראשון מול קבוצתו לשעבר הפועל תל אביב בישל שני שערים בדרך לניצחון 4–0, וב-10 במרץ 2013 הבקיע את שער הליגה הראשון במדי מכבי תל אביב בניצחון 5–0 על בית"ר ירושלים. בסך הכל הבקיע זהבי בעונה זו 7 שערים ב-16 משחקי ליגה והיה תוספת כוח משמעותית בדרך לזכייה באליפות של מכבי תל אביב בעונת 2012/2013.

במכבי תל אביב הפך זהבי לשחקן דומיננטי ומוביל ובתקופתו בקבוצה קיבע את מעמדו ככדורגלן הטוב ביותר בליגת העל. הוא זכה בשנים 2013, 2014 ו-2015 בפרס כדורגלן השנה. בטקס המצוינות בספורט של משרד התרבות והספורט, זכה בתואר ספורטאי השנה לשנת 2014 של ערוץ הספורט ודורג במקום הראשון בדירוג כדורגלני ליגת העל שנערך באתר וואלה! בעונות 2013/2014, 2014/2015 ו-2015/2016.

הגעתו של זהבי למכבי תל אביב התקבלה בצורה קשה אצל אוהדי היריבה הוותיקה הפועל תל אביב, בה רשם רגעים גדולים בעבר. זהבי מצידו עורר ביקורת, בעיקר מכיוון הפועל תל אביב, כשחגג בצורה בולטת כשכבש שער כששיחק נגדה, בתחילה בהסרת חולצה ועלייה ליציע אוהדי מכבי תל אביב ובהמשך בתנועת ירייה.

#### 2013/2014

במהלך עונת 2013/2014 כבש זהבי 34 שערים ב-46 הופעות תחת המאמן פאולו סוזה וזכה עם הקבוצה באליפות שנייה ברציפות ושלישית בקריירה שלו. הוא החל לשמש כקפטן שני במכבי תל אביב ולענוד את סרט הקפטן במשחקים מהם נעדר שרן ייני. בתחילת העונה השתתף עם מכבי תל אביב במוקדמות ליגת האלופות, ואף הבקיע שער במשחק הביתי מול פ.צ. בזל, אך קבוצתו הודחה מהמפעל והעפילה לשלב הבתים של הליגה האירופית. בליגה האירופית כבש זהבי שלושה שערים ובישל שער אחד, וסייע למכבי תל אביב להעפיל לשלב 32 האחרונות מהמקום השני. בליגת העל כבש זהבי 29 שערים והוכתר למלך השערים, כשהוא שובר את שיא שערי הליגה בעונה אחת במדי מכבי תל אביב בכל הזמנים, ונמצא במקום השני בתולדות ליגת העל במספר שערים לעונה, כשהיחיד שמקדים אותו הוא חלוץ בית"ר תל אביב ניסים אלמליח בעונת 1954/1955. בעונה זו כבש זהבי שער אחד לפחות מול כל קבוצות ליגת העל למעט בית"ר ירושלים. במחזור ה-26 בעונה זו שיחק זהבי את אחד ממשחקיו הגדולים ביותר, כשבמשחק הדרבי נגד הפועל תל אביב הבקיע שלושער והוביל מהפך בשניות הסיום אף על פי שקבוצתו הייתה בחיסרון מספרי. לקראת סוף העונה חתם זהבי על חוזה חדש במכבי תל אביב לארבע שנים עם אופציה לשנה נוספת והגדלת סעיף היציאה מחוזהו בתמורה להעלאה בשכרו.

#### 2014/2015

זהבי כקפטן מכבי תל אביב, 2015
בתחילת עונת 2014/2015 שיחק זהבי את מלוא הדקות בששת משחקי מכבי תל אביב במוקדמות ליגת האלופות והליגה האירופית מהן הודחה בסופו של דבר מכבי תל אביב. במשחקים אלו כבש זהבי פעמיים בפנדל ובישל שער אחד. במחזור החמישי של ליגת העל שבר זהבי את שיא הכיבושים הרצופים לכדורגלן בליגה הראשונה בישראל, שיא בו החזיק עד אז מוטי קקון ועמד על שער אחד לפחות בתשעה משחקי ליגה רצופים. זהבי הגדיל את השיא לשנים עשר משחקים, כשכבש במחזורים 32–36 בעונת 2013/2014 ובמחזורים 1–7 בעונת 2014/2015. המשחק השנים-עשר היה דרבי מול הפועל תל אביב ששוחק ב-3 בנובמבר 2014. כמה דקות לאחר שכבש הותקף זהבי על ידי אוהד הפועל תל אביב שפרץ למגרש. זהבי הורחק בכרטיס אדום בעקבות התקרית אך פריצה של אוהדי מכבי תל אביב למגרש בתגובה לאירועים הביאה להפסקת המשחק. בהמשך נקבעה תוצאת המשחק על ידי בית הדין של ההתאחדות על 0–0 ללא נקודות. הכרטיס האדום שקיבל זהבי גרר גם הרחקה אוטומטית ממשחקה הבא של הקבוצה שקטעה את רצף הכיבושים במשחקי קבוצתו. זהבי הוסיף לכבוש בששת המשחקים לאחר חזרתו מההרחקה וקבע שיא ישראלי, במספר כיבושים רצופים לשחקן במשחקים בהם שותף, והעמיד אותו על 17 משחקים (או 18 כולל הדרבי). רצף זה הוא השני באורכו בהיסטוריה של הכדורגל באירופה ומקדים אותו רק רצף של 21 משחקים שהשיג ליונל מסי בשנת 2013. בסך הכל כבש זהבי בשנת 2014 35 שערי ליגה, שני באירופה ושלישי בעולם כולו. לקראת סיום העונה הגיע זהבי להסכם עם מכבי תל אביב על ביטול סעיף היציאה מחוזהו תמורת העלאה בשכרו. בעונה זו זכה עם מכבי תל אביב בטרבל המקומי, עם זכייה באליפות, בגביע המדינה (פתח וכבש בניצחון 2–6 על הפועל באר שבע במשחק הגמר) ובגביע הטוטו.

#### 2015/2016

זהבי ורמירס במהלך משחק ליגת האלופות בעונת 2015/2016 מול צ'לסי
בקיץ 2015, לאחר עזיבת שרן ייני לוויטסה ארנהם, מונה זהבי לקפטן מכבי תל אביב. בסיבוב השלישי של מוקדמות ליגת האלופות הפסידה מכבי תל אביב במשחק הראשון שהתקיים בתל אביב בתוצאה 1–2 מול ויקטוריה פלזן. במשחק הגומלין בצ'כיה כבש זהבי צמד ומכבי תל אביב ניצחה 2–0 והעפילה לשלב הפלייאוף, בו שוב הוגרלה לשחק מול פ.צ. בזל. במשחק הראשון, שהתקיים בשווייץ, כבש זהבי צמד נוסף, כולל שער שוויון בנגיחה בדקה ה-96 שקבע את תוצאת המשחק על 2–2. גם במשחק הגומלין בבלומפילד כבש זהבי שער שוויון שהעמיד את התוצאה על 1–1, תוצאה שנשארה עד הסיום וקבעה העפלה של מכבי תל אביב לליגת האלופות. זהבי היה למלך השערים של שלב מוקדמות ליגת האלופות של עונה זו לאחר שכבש בסך הכל שבעה שערים בחמשת המשחקים בהם השתתף. בשלב הבתים כבש זהבי את שערה היחיד של קבוצתו במפעל, בפנדל בהפסד 1–3 לפורטו.

ב-21 בנובמבר 2015, כבש זהבי את שערו ה-100 בליגת העל, בניצחון החוץ 3–0 נגד הפועל חיפה. שמונה ימים לאחר מכן, ב-29 בנובמבר, כבש מול בני יהודה את שערו ה-100 במדי מכבי תל אביב בכל המסגרות. ב-27 בדצמבר כבש זהבי 4 שערים בניצחון 5–0 על עירוני קריית שמונה, הרביעייה הראשונה בקריירה. ב-11 באפריל 2016 הבקיע זהבי צמד שערים בליגה בניצחון 3–2 על בית"ר ירושלים והעלה את מאזנו העונתי ל-31 שערים. בכך הפך לשחקן שהבקיע הכי הרבה שערים בעונה יחידה בהיסטוריה של הליגה הבכירה בישראל, תוך שבירת שיאו של ניסים אלמליח מבית"ר תל אביב (30 שערים בעונת 1954/1955) שהחזיק מעמד 61 שנה. בסיום העונה הוביל את מכבי כקפטן לגמר גביע המדינה. את עונת השיא בקריירה שלו סיים זהבי עם 35 שערי ליגה ו-10 בישולים ב-36 הופעות.

### גואנגג'ואו R&F

ב-29 ביוני 2016 חתם זהבי בקבוצת גואנגג'ואו R&F מהליגה הסינית, ששילמה עבורו למכבי תל אביב סכום שיא לשחקן ישראלי עד אז, שמוערך בכ-8 מיליון דולר. ב-2 ביולי 2016 עלה זהבי כמחליף, הבקיע שער ובישל בהופעת הבכורה שלו, בניצחון 4–2 על שה-ג'יאג'וואנג. ב-13 ביולי 2016 כבש זהבי את כל שלושת השערים של גואנגג'ואו כשעלה כמחליף בניצחון על חביי צ'יינה פורצ'ן בשלב רבע גמר הגביע הסיני. את עונתו הראשונה בסין סיים זהבי עם שישה שערים בגביע הסיני בנוסף ל-11 שערי ליגה ב-15 הופעות.

ב-24 בינואר 2017 חתם זהבי על הארכת חוזהו בגואנגג'ואו עד לשנת 2020 כאשר שכרו הוערך בכשבעה מיליון דולר לעונה. ב-4 במרץ שיחק זהבי את משחקו הראשון בפתיחת העונה בליגה הסינית בניצחון קבוצתו 0–2 על טיאנג'ין צ'וונג'יין. ב-23 ביולי 2017, במשחק הליגה נגד יאנביאן פונדה, כבש זהבי רביעייה בניצחון 6–2. הייתה זו הרביעייה הראשונה שלו בסין והשנייה בסך הכל בקריירה. ב-29 ביולי 2017 הפך זהבי ללגיונר שכבש הכי הרבה שערים בעונה אחת, לאחר צמד מול גואנגג'ואו אוורגראנד, שהעלה את מאזן שעריו ל-20, בעוד השיא של מואנס דאבור עמד על 19 שערים בגראסהופרס ציריך. את עונת 2017 סיים כמלך השערים של הליגה עם 27 כיבושים והיה רחוק שער אחד מהשוואת שיא השערים של שחקן לעונה בליגה הסינית. ב-11 בנובמבר 2017 נבחר זהבי לשחקן העונה בליגה הסינית.

לאחר שבספטמבר הציעה שאנגחאי שנחווה לרכוש את זהבי בסכום של 25 מיליון דולר, ולקראת תחילת העונה החדשה, האריך זהבי בפברואר 2018 את חוזהו בגואנגג'ואו לשלוש שנים נוספות בסכום שמוערך בין 10 ל-12 מיליון דולר לעונה. ב-2 במרץ 2018, במחזור הפתיחה של הליגה הסינית, כבש זהבי שלושער ובישל שער נוסף בניצחון החוץ 5–4 על האלופה גואנגג'ואו אוורגראנד, ובסך הכל כבש בעונה זו 20 שערי ליגה.

ב-16 ביולי 2019 כבש זהבי צמד שערים אשר קיבעו אותו לכובש הישראלי המצטיין בהיסטוריה עם 207 שערי ליגה. ב-14 בספטמבר 2019 כבש זהבי צמד שערים בניצחון 2–1 על טיינג'ין קואנג'יאן, כולל שער ניצחון בדקה ה-90 בבעיטת רבונה. את העונה סיים כמלך השערים עם 29 כיבושים, הישג שיא בליגה. ב-5 באוגוסט 2020 כבש את שערו המאה בסין במהלך משחק ליגה נגד חנאן ג׳יאניה.

### פ.ס.וו. איינדהובן

בתאריך 20 בספטמבר 2020 חתם לשנתיים במועדון ההולנדי פ.ס.וו. איינדהובן.

את הופעת הבכורה ערך ב-1 באוקטובר בשלב הפלייאוף של הליגה האירופית בניצחון 0–2 על רוזנבורג השוודית, זהבי כבש את השער הראשון ובישל את השני והקבוצה העפילה לשלב הבתים. את הופעת הבכורה בליגת העל ההולנדית, ערך ב-4 באוקטובר בניצחון 0–2 של קבוצתו על פורטונה סיטארד כאשר זהבי מבשל את השער הראשון. ב-1 בנובמבר כבש גם שער בכורה בליגה בניצחון 0–4 על דן האג.

ב-21 ביולי 2021 במסגרת מוקדמות ליגת האלופות, זהבי כבש שלושער ובישל, במשחק בו קבוצתו ההולנדית ניצחה 5–1 את גלאטסראיי הטורקית.

במרץ 2022, זהבי נבחר על-ידי UEFA כ"שחקן השבוע" של שמינית-הגמר בליגה האזורית – לאחר שכבש צמד בחוץ מול פ.צ. קופנהגן הדנית, במשחק הגומלין אותו ניצחה קבוצתו 0–4. ב-14 באפריל 2022 במסגרת רבע-גמר הליגה האזורית, זהבי כבש את שערה היחידי של קבוצתו מול לסטר סיטי האנגלית, מבישול של מריו גצה, כשקבוצתו מפסידה בתוצאה 1–2 הכוללת את צמד המשחקים ביניהן.

ב-11 במאי 2022 שיחק את משחקו האחרון ב-פ.ס.וו בניצחון 2–3 על ניימכן בליגה ההולנדית, בו הוא גם כבש, ולאחר מכן סיים את חוזהו בקבוצה והפך לשחקן חופשי.

### חזרה למכבי תל אביב

בפני זהבי עמדו שתי הצעות, האחת מקבוצת בוטפוגו הברזילאית והשנייה ממכבי תל אביב מליגת העל. לאחר התלבטות ארוכה חתם על חוזה לשתי עונות במכבי תמורת שכר של מיליון יורו לעונה.

ב-4 באוגוסט 2022 כבש בבכורה המחודשת שלו בקבוצה, כאשר עלה כמחליף במשחק מוקדמות הליגה האזורית בחוץ מול אריס סלוניקי היוונית, שהסתיים בניצחון קבוצתו בתוצאה 0–2.

ב-29 באוגוסט 2022 זהבי שיחק לראשונה מאז החזרה במשחק ליגה במחזור השני מול הפועל חדרה, במשחק הוא כבש את השער הראשון ולאחר מכן בישל שער נוסף, המשחק הסתיים בתוצאה 6–0 לקבוצתו.

ב-17 בספטמבר 2022 הגיע זהבי ל-100 שערי ליגה במדי מכבי תל אביב, כאשר כבש בפנדל מול בית"ר ירושלים במשחק שהסתיים בתוצאה 4–0 למכבי תל אביב.

ב-26 בספטמבר 2023 הפך זהבי למלך שערי הדרבי בכל הזמנים, לאחר שכבש את שערו ה-12 במשחקים בין הפועל תל אביב למכבי תל אביב.

נבחרות ישראל
------------

זהבי במדי נבחרת ישראל מול נבחרת אנדורה, 2015
ב-20 באוגוסט 2008 ערך את הופעתו היחידה במדי נבחרת ישראל הצעירה עד גיל 21, במשחק ידידות בו נכנס כמחליף במחצית השנייה מול בלארוס הצעירה שהסתיים בניצחון ביתי 0–1 לזכות ישראל.

ב-2 בספטמבר 2010 ערך זהבי את הופעת הבכורה שלו במדי נבחרת ישראל הבוגרת, במשחק מול נבחרת מלטה באצטדיון רמת גן במסגרת מוקדמות יורו 2012, ובסך הכל שותף בחמישה משחקים במהלך קמפיין זה.

גם במסגרת מוקדמות מונדיאל 2014 שותף בחמישה משחקים, וב-10 בספטמבר 2013 כבש את שער הבכורה שלו בנבחרת, בהפסד 1–3 לנבחרת רוסיה. בקמפיין זה אימן את הנבחרת מאמנו לשעבר בהפועל תל אביב אלי גוטמן. בקמפיין הבא, מוקדמות יורו 2016, כבר תפס זהבי מקום של קבע בהרכב הנבחרת. בנוסף לשער ושני בישולים מול נבחרת אנדורה, זהבי בישל פעמיים וכבש שער אחד בניצחון 3–0 מול נבחרת בוסניה והרצגובינה.

לקראת קמפיין מוקדמות מונדיאל 2018 מונה זהבי לקפטן הנבחרת. ב-2 בספטמבר 2017 הושעה מהנבחרת לאחר שזרק את סרט הקפטן במהלך משחק באצטדיון סמי עופר מול נבחרת מקדוניה, לאחר שספג קריאות בוז וקללות מהקהל הישראלי. למחרת הודיע זהבי על פרישתו מנבחרת ישראל. באוגוסט 2018 שב לנבחרת לאחר שהתנצל על המקרה.

ב-24 במרץ 2019 כבש זהבי שלושער ראשון בנבחרת, בניצחון הביתי 4–2 על נבחרת אוסטריה במסגרת מוקדמות יורו 2020 וזאת לאחר שאוסטריה כבר הובילה 0–1 משער בדקות הראשונות. זהבי זכה לציון הנדיר 10 הן ב"ידיעות אחרונות" והן ב"מעריב השבוע" על ביצועיו במשחק זה. ב-7 ביוני 2019 כבש זהבי שלושער נוסף ברצף, בניצחון החוץ 3–0 על נבחרת לטביה במוקדמות יורו 2020 ובכך שבר את שיא ההבקעות של הנבחרת בטורניר מוקדמות, שעמד על שישה שערים. וכן הפך לשחקן הראשון מאז שייע פייגנבוים שכובש שני שלושערים ברציפות במדי נבחרת ישראל. בסך הכל כבש זהבי 11 שערים במוקדמות יורו 2020 ונכלל בנבחרת הטורניר של אופ"א.

ב-14 באוקטובר 2020 כבש שלושער נוסף, הפעם במשחק החוץ נגד נבחרת סלובקיה במסגרת ליגת האומות 2020/2021, והוביל את הנבחרת לניצחון 3–2 לאחר פיגור 0–2 במחצית המשחק. בכך הפך זהבי לראשון בנבחרת ישראל שהבקיע שלושער שלוש פעמים.

ב-1 בספטמבר 2021 במוקדמות מונדיאל 2022 כבש זהבי שלושער רביעי בנבחרת (הראשון שעושה זאת בישראל), במשחק חוץ מול איי פארו בו ישראל ניצחה 4–0. שלושה ימים לאחר מכן כבש צמד מול אוסטריה במשחק ביתי בו ישראל ניצחה 5–2.

ב-12 באוקטובר 2021 במוקדמות מונדיאל 2022 במשחק מול מולדובה, כבש זהבי את שערו ה-33 בנבחרת ובכך התמקם במקום הראשון ברשימת כובשי השערים בנבחרת ישראל בכל הזמנים. הוא עקף את השיא הקודם שהיה שייך למרדכי שפיגלר (32 שערים) וחגג את שערו במחווה לשפיגלר כאשר הניף את ידו באותה התנועה שבה חגג שפיגלר את שערו במונדיאל 1970.

במרץ 2023 כתב זהבי בפוסט באינסטגרם כי הוא החליט לא להשתתף יותר במשחקי הנבחרת. זהבי כתב שהוא "נדחק החוצה" מהנבחרת ושההחלטה התקבלה לאחר שלא אושר לו לישון בחדר מלון לבד בלילות שלפני משחקים. בתגובה טענו יוסי בניון ואלון חזן שההחלטה לא לשתף את זהבי בסגל הנבחרת התקבלה כיוון שהוא לא הסכים להחלטותיהם המקצועיות. באוקטובר 2023, ובעיצומה של מלחמת חרבות ברזל, הודיעה הנבחרת כי זהבי יחזור לסגל לקראת ארבעת המשחקים שנותרו לנבחרת בסיום קמפיין מוקדמות יורו 2024 ושישוחקו בתוך עשרה ימים, זאת לאחר שיחה שקיים עם בניון.

פרופיל שחקן
-----------

זהבי התחיל את דרכו כחלוץ במחלקת הנוער של הפועל תל אביב, ובתחילת הקריירה המקצועית שיחק גם כקשר התקפי מאחורי החלוץ וכשחקן אגף. בעונת 2009/2010 הסיט המאמן אלי גוטמן את זהבי לעמדת קשר מרכזי בסגנון "50/50", שעוזר בהנעת הכדור ותומך גם בהגנה וגם בהתקפה. במקביל המשיך זהבי לשחק לעיתים בכל עמדות הקישור, ובמשחק אחד אף שימש כמגן ימני. כשעבר מפלרמו למכבי תל אביב, חזר זהבי לשחק בתפקידים קדמיים יותר, תחילה כקשר התקפי, ובהמשך, תחת הדרכתו של מאמנו באותה עת פאולו סוזה, החל לשחק גם בתור שחקן כנף וחלוץ. זהבי התבסס בעמדה זו ולמעשה משחק כ"חלוץ מדומה" – כזה שעוזר לקישור ההתקפי וגם משמש כחלוץ החוד. מאפיינים בולטים במשחק שלו הם סיומת חזקה מול השער, משחק "בנגיעה אחת" ותנועה ללא כדור, דבר המאפשר לו להתפנות משטחים צפופים ולהתמקם בעמדה מיטבית לקבלת הכדור.

בנוסף לכך, ערן זהבי נקרא על ידי רבים "הווינר הגדול של הכדורגל הישראלי" בעקבות שערי ההכרעה הרבים שכבש לזכות קבוצותיו. דוגמאות בולטות הן משחק האליפות של הפועל תל אביב, משחקה של מכבי תל אביב נגד פ.צ. בזל במוקדמות ליגת האלופות, הניצחון על בית"ר ירושלים בפלייאוף העליון של עונת 2015/16, בו שבר את שיא הכיבושים של שחקן יחיד לעונה, ומשחק הדרבי בו ניצחה מכבי תל אביב 3–2 לאחר שלושער שלו.

חיים אישיים
-----------

זהבי נולד וגדל בראשון לציון. אביו אילן זהבי איש עסקים שעלה לישראל בצעירותו מצרפת. אמו אתי זהבי היא ספרית בת לעולים ממרוקו. בילדותו התגרשו הוריו, והקשר עם אביו נותק. מחזיק גם בדרכון צרפתי דרך אביו, מה שמסייע לשחק כבוסמן בפאלרמו ובפסוו.

שירת בצה"ל על תקן ספורטאי מצטיין.

ביוני 2012 נישא לבת זוגו הישראלית שי לוי. ב-2013 נולד בנם הבכור, וב-2015 נולדו להם בנות-תאומות. מתגורר בסביון.

במאי 2021, בעודו נמצא עם קבוצתו ההולנדית PSV איינדהובן, עברו אשתו ושלושת ילדיו שוד אלים בביתם באמסטרדם שבהולנד. כחצי שנה לאחר מכן, שוב פרצו גנבים לבית המשפחה באמסטרדם, בעוד זהבי ומשפחתו שהו בבית הבראה בדובאי. למרות המקרים הטראומטיים, המשיך זהבי לשחק בקבוצה עד לתום העונה בליגה ההולנדית, אך האירועים הללו נחשבים כמכריעים מבין אלה שהובילו להחלטתו לעזוב את הולנד בסיום העונה ולחזור לישראל וכן לליגה הישראלית.

תארים
-----

הפועל תל אביב
* אליפות (1): 2009/2010
* גביע המדינה (2): 2009/2010, 2010/2011

מכבי תל אביב
* אליפות (3): 2012/2013, 2013/2014, 2014/2015
* גביע המדינה (1): 2014/2015
* גביע הטוטו (2): 2014/2015 2023/2024

פ.ס.וו. איינדהובן
* מגן יוהאן קרויף: 2021
* הגביע ההולנדי: 2021/2022

תארים אישיים
* כדורגלן העונה בישראל (2): 2013/2014, 2014/2015
* מלך השערים של ליגת העל (3): 2013/2014, 2014/2015, 2015/2016
* מלך הבישולים של ליגת העל: 2010/2011
* מלך השערים של ליגת העל הסינית: 2017, 2019
* כדורגלן העונה בסין (אנ'): 2017
* כדורגלן השנה בטקס המצוינות בספורט (3): 2013, 2014, 2015
* בדצמבר 2015 זכה בפרס הספורט הישראלי מטעם משרד התרבות והספורט על הצטיינות בתחומו
* כדורגלן החודש בליגה ההולנדית: מרץ 2022

שיאים
-----

* שיא שערים בעונה אחת בליגה הבכירה בישראל – 35 (עונת 2015/2016)
* שיא שערים בעונה אחת בליגה הסינית בכל הזמנים – 29 שערים (עונת 2019)
* שיא ישראלי למשחקים רצופים של קבוצתו בהם כבש – 11
* שיא ישראלי למשחקים רצופים בהם שיחק וכבש – 17
* מלך השערים של גואנגג'ואו R&F בכל הזמנים (בכל המסגרות) – 103
* השחקן הישראלי עם הכי הרבה שערים בגביעי אירופה – 47
* מלך השערים של הדרבי של תל אביב – 14
* מלך השערים של מכבי תל אביב בגביעי אירופה – 28
* שיא ההבקעות של שחקן נבחרת ישראל בטורניר מוקדמות – 11
* השחקן הישראלי עם הכי הרבה שערי ליגה – 288

סטטיסטיקה
---------

### מועדונים

*מעודכן ל-14 באפריל 2024*

| הופעות במועדונים | ליגה | גביע המדינה 1 | גביע הטוטו | אירופה | סך הכל |
| --- | --- | --- | --- | --- | --- |
| מועדון | עונה | ליגה | הופעות | שערים | בישולים | הופעות | שערים | הופעות | שערים | הופעות | שערים | בישולים | הופעות | שערים |
| הפועל תל אביב | 2006 | ישראלישראל ליגת העל | 0 | 0 | 0 | 0 | 0 | 2 | 0 | 0 | 0 | 0 | 2 | 0 |
| סך הכל | 0 | 0 | 0 | 0 | 0 | 2 | 0 | 0 | 0 | 0 | 2 | 0 |
| עירוני ניר רמת השרון | 2007 | ישראלישראל ליגה לאומית | 17 | 5 | ? | 1 | 0 | 0 | 0 | 0 | 0 | 0 | 18 | 5 |
| 2007/08 | 28 | 7 | ? | 2 | 1 | 2 | 2 | 0 | 0 | 0 | 32 | 10 |
| סך הכל | 45 | 12 | ? | 3 | 1 | 2 | 2 | 0 | 0 | 0 | 50 | 15 |
| הפועל תל אביב | 2008/09 | ישראלישראל ליגת העל | 28 | 7 | 0 | 1 | 0 | 7 | 4 | 0 | 0 | 0 | 36 | 11 |
| 2009/10 | 33 | 11 | 6 | 5 | 1 | 6 | 1 | 9 | 0 | 0 | 53 | 13 |
| 2010/11 | 33 | 9 | 12 | 4 | 2 | 1 | 1 | 12 | 5 | 1 | 50 | 17 |
| סך הכל | 94 | 27 | 18 | 10 | 3 | 16 | 6 | 21 | 5 | 1 | 141 | 41 |
| פלרמו | 2011/12 | איטליהאיטליה סרייה א' | 20 | 2 | 3 | 0 | 0 | 0 | 0 | 2 | 0 | 0 | 22 | 2 |
| 2012/13 | 3 | 0 | 0 | 1 | 0 | 0 | 0 | 0 | 0 | 0 | 4 | 0 |
| סך הכל | 23 | 2 | 3 | 1 | 0 | 0 | 0 | 2 | 0 | 0 | 26 | 2 |
| מכבי תל אביב | 2012/13 | ישראלישראל ליגת העל | 16 | 7 | 4 | 2 | 1 | 0 | 0 | 0 | 0 | 0 | 18 | 8 |
| 2013/14 | 34 | 29 | 5 | 1 | 1 | 0 | 0 | 11 | 4 | 1 | 46 | 34 |
| 2014/15 | 33 | 27‏2‏ | 6 | 5 | 5 | 4 | 1 | 6 | 2 | 1 | 48 | 35 |
| 2015/16 | 36 | 35 | 10 | 7 | 5 | 1 | 0 | 11 | 8 | 1 | 56 | 49 |
| סך הכל | 119 | 98 | 25 | 15 | 12 | 5 | 1 | 28 | 14 | 3 | 167 | 125 |
| גואנגג'ואו R&F | 2016 | הרפובליקה העממית של סיןהרפובליקה העממית של סין ליגת העל הסינית | 15 | 11 | 5 | 4 | 6 | - | - | - | - | - | 19 | 17 |
| 2017 | 30 | 27 | 7 | 4 | 4 | - | - | - | - | - | 34 | 31 |
| 2018 | 26 | 20 | 9 | 3 | 2 | - | - | - | - | - | 29 | 22 |
| 2019 | 28 | 29 | 4 | 0 | 0 | - | - | - | - | - | 28 | 29 |
| 2020 | 7 | 4 | 1 | 0 | 0 | - | - | - | - | - | 7 | 4 |
| סך הכל | 106 | 91 | 26 | 11 | 12 | - | - | - | - | - | 117 | 103 |
| פ.ס.וו איינדהובן | 2020/21 | הולנדהולנד ליגת העל ההולנדית | 25 | 11 | 3 | 2 | 0 | 0 | 0 | 6 | 6 | 1 | 33 | 17 |
| 2021/22 | 25 | 11 | 7 | 4 | 1 | 1 | - | 16 | 8 | 3 | 46 | 20 |
| סך הכל | 50 | 22 | 10 | 6 | 1 | 1 | 0 | 22 | 14 | 4 | 79 | 37 |
| מכבי תל אביב | 2022/23 | ישראלישראל ליגת העל | 32 | 20 | 3 | 4 | 4 | 1 | 0 | 4 | 2 | 0 | 41 | 26 |
| 2023/24 | 28 | 16 | 6 | 3 | 3 | 3 | 3 | 14 | 13 | 1 | 48 | 35 |
| סך הכל | 60 | 36 | 9 | 7 | 7 | 4 | 3 | 18 | 15 | 1 | 89 | 61 |
| סך הכל בקריירה | 497 | 288 | 91 | 53 | 36 | 30 | 12 | 91 | 48 | 9 | 671 | 384 |

1. כולל סופר קאפ.
2. שער במשחק דרבי שתוצאתו בוטלה לא נחשב.

### נבחרת לאומית

*מעודכן ל-31 במרץ 2024*

| נבחרת | שנה | הופעות | שערים |
| --- | --- | --- | --- |
| **ישראל** | 2010 | 3 | 0 |
| 2011 | 5 | 0 |
| 2012 | 3 | 0 |
| 2013 | 6 | 1 |
| 2014 | 6 | 2 |
| 2015 | 7 | 1 |
| 2016 | 5 | 2 |
| 2017 | 4 | 0 |
| 2018 | 3 | 2 |
| 2019 | 10 | 11 |
| 2020 | 7 | 5 |
| 2021 | 11 | 9 |
| 2023 | 3 | 1 |
| 2024 | 1 | 1 |
| סך הכל בקריירה | 74 | 35 |

לקריאה נוספת
------------

* אורן יוסיפוביץ, **זהבי - סיפורו של ווינר**, משכל (ידיעות ספרים), 2017

קישורים חיצוניים
----------------

ויקישיתוף מדיה וקבצים בנושא **ערן זהבי** בוויקישיתוף
* ערן זהבי, ברשת החברתית אינסטגרם
* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל, באתר ESPN
* ניר וולף, שלמה חסיד, ערן זהבי: "מונדיאל? זו תהיה סנסציה", באתר ישראל היום, 14 באפריל 2021
* אתר למנויים בלבד נדב צנציפר, "בשוד הראשון תפסו אותנו לא מוכנים. ואז הגיע השוד השני. עכשיו כל צלצול בדלת זה דרמה", באתר "ידיעות אחרונות", 24 בדצמבר 2021
* גידי ליפקין, ‏זוארץ ינסה לגשר בין נבחרת ישראל לערן זהבי, באתר ONE‏, 24 בינואר 2023

הערות שוליים
------------

1. ↑  מעודכן 14 באפריל 2024
2. ↑  ענק: ערן זהבי הפך לכובש הישראלי הגדול בכל הזמנים, באתר ynet, 1 בספטמבר 2021
3. 1 2  משה הרוש, ערן זהבי הפך לבורג חשוב בהפועל תל אביב, באתר הארץ, 8 באפריל 2010
4. ↑  ליאור בוגנים, "ערן זהבי הוא חייל בעייתי, לא מגיע לו פרס", באתר nrg‏, 10 באוקטובר 2007
5. ↑  א. עין דור ול. בוץ, שער הזהבי: הפועל תל אביב זכתה באליפות, באתר ynet, 15 במאי 2010
6. ↑  בן מיטלמן, ‏צפו: ערן זהבי כובש את אירופה, באתר ‏מאקו‏, 8 בדצמבר 2010
7. ↑  nrg מעריב, הפועל ת"א אלופת המדינה לעונת 2009/10, באתר nrg‏, 15 במאי 2010
8. ↑  עמית גולדשטיין‏, ערן זהבי: "עם שחר היו לנו 10 אליפויות", באתר וואלה!‏, 26 במאי 2011
9. ↑  ערן זהבי חתם לחמש שנים בשורות פלרמו, באתר ערוץ הספורט, 28 ביוני 2011
10. ↑  רענן ברנובסקי‏, נסגרה העברת ערן זהבי למכבי תל אביב, באתר וואלה!‏, 21 בינואר 2013
11. ↑  #דירוג\_וואלה: ערן זהבי, השחקן הכי טוב בליגת העל, באתר וואלה!‏, 8 בינואר 2014
12. ↑  דירוג וואלה! ספורט של כל שחקני ליגת העל: זהבי ראשון, ראיוס 2, בוזגלו 3, באתר וואלה!‏, 29 בספטמבר 2014
13. ↑  דירוג שחקני ליגת העל של וואלה ספורט: זהבי ראשון, בוזגלו שני, עטר שלישי, באתר וואלה!‏, 24 באוגוסט 2015
14. ↑  אביעד פוהורילס ויניב טוכמן, זהבי עצבני: הסמל החדש של מכבי תל אביב מדבר על הכול, באתר nrg‏, 27 בדצמבר 2013
15. ↑  נדב צנציפר, זהבי ירה אחרון: 2:3 מדהים למכבי בדרבי, באתר ynet, 17 במרץ 2014
16. ↑  נדב צנציפר, ערן זהבי האריך חוזהו: "זו רק תחילת הדרך", באתר ynet, 9 באפריל 2014
17. ↑  אורן יוסיפוביץ‏, לגזור ולשבור: כל המספרים מהשיא החדש של זהבי, באתר וואלה!‏, 26 באוקטובר 2014
18. ↑  שירלי בר דיין, ‏שערוריה: הדרבי פוצץ, באתר ערוץ הספורט, 3 בנובמבר 2014
19. ↑  מאיים על מסי ורונאלדו: השנה המדהימה של זהבי במספרים, באתר ערוץ הספורט, 22 בדצמבר 2014
20. ↑  רז אמיר, ‏זהבי "במשבר": השיאים של EZ7 בשנת 2014, באתר ONE‏, 29 בדצמבר 2014
21. ↑  בועז גורן, The man giving Ronaldo a run for his money, באתר אופ"א, 29 בדצמבר 2014
22. ↑  מיקי שורץ, משה שיינמן, ציון 100: 0:3 למכבי ת"א על הפועל חיפה, באתר ynet, 21 בנובמבר 2015
23. ↑  והרגל עוד נטויה: שער 100 לזהבי במדי מכבי ת"א, באתר ONE‏, 29 בנובמבר 2015
24. ↑  ליגת העל: מכבי תל אביב הביסה 5–0 את עירוני קריית שמונה, רביעייה לזהבי, באתר וואלה!‏, 27 בדצמבר 2015
25. ↑  תומר לוי, ‏עכשיו זה רשמי: זהבי חתם לשנתיים וחצי בגוואנגז'ו, באתר ערוץ הספורט, 29 ביוני 2016
26. ↑  ערן זהבי כבש ובישל במשחק הבכורה שלו בגוואנגז'ו R&F, באתר וואלה!‏, 2 ביולי 2016
27. ↑  לא עוצר: ערן זהבי נכנס כמחליף וכבש שלושער לזכות גוואנגז'ו R&F, באתר וואלה!‏, 13 ביולי 2016
28. ↑  תומר לוי, ‏חוזה המדינה: זהבי ירוויח כשבעה מיליון דולר לעונה, באתר ערוץ הספורט, 24 בינואר 2017
29. ↑  במרחק נגיעה: זהבי סיים את העונה עם 27 שערים, באתר ONE‏, 4 בנובמבר 2017
30. ↑  מיליארד סינים לא טועים: זהבי שחקן העונה בסין, באתר ONE‏, 11 בנובמבר 2017
31. ↑  גידי ליפקין, ‏שנגחאי שנואה הציעה על זהבי 25 מיליון דולר, באתר ONE‏, 21 בספטמבר 2017
32. ↑  גידי ליפקין, ‏זהבי האריך חוזה, יוכל להרוויח כ-40 מיליון דולר, באתר ONE‏, 26 בפברואר 2018
33. ↑  שלושער ובישול לזהבי, 4:5 לגוואנגז'ו ר.פ בדרבי, באתר ONE‏, 2 במרץ 2018
34. ↑  צפו: זהבי קבע 1:2 עם ראבונה ענקית בדקה ה-90, באתר ONE‏, 14 בספטמבר 2019
35. ↑  העונה בסין הסתיימה: זהבי מלך השערים, אברגרנדה שוב אלופה, באתר וואלה!‏, 1 בדצמבר 2019
36. ↑  ערן זהבי: שער 100 לישראלי בסין, באתר ערוץ הספורט, 5 באוגוסט 2020
37. ↑  רשמי: ערן זהבי חתם באיינדהובן ההולנדית, באתר ONE‏, 20 בספטמבר 2020
38. ↑  Eran Zahavi tekent bij PSV, www.psv.nl, ‏20 בספטמבר 2020 (בהולנדית)
39. ↑  זהבי חזר ללבוש 7 ובישל: 0:2 לפ.ס.וו על סיטארד, באתר ONE‏, 5 באוקטובר 2020
40. ↑  שלושער ובישול לזהבי, 1:5 לפ.ס.וו במוקדמות האלופות, באתר ‏מאקו‏, 22 ביולי 2021
41. ↑  UEFA.com, Every UEFA Europa Conference League Player of the Week | UEFA Europa Conference League, UEFA.com, ‏2022-05-26 (באנגלית)
42. ↑  UEFA.com, Watch all the Europa Conference League goals: Roma, Leicester, Marseille and Feyenoord through | UEFA Europa Conference League, UEFA.com, ‏2022-04-14 (באנגלית)
43. ↑  יניב טוכמן‏, הקאמבק הושלם: ערן זהבי חתם לשנתיים במכבי תל אביב, באתר וואלה!‏, 26 ביוני 2022
44. ↑  ‏לא היה יכול להיגמר אחרת: זהבי כבש בבכורה, 0:2 למכבי ת"א על אריס, באתר ספורט1, 4 באוגוסט 2022
45. ↑  זהבי מלך שערי הדרבי התל אביבי בכל הזמנים, באתר ONE‏, 26 בספטמבר 2023
46. ↑
47. ↑  איציק יצחקי‏, בעקבות פרשת זריקת סרט הקפטן: ערן זהבי הודיע על פרישה מנבחרת ישראל, באתר וואלה!‏, 3 בספטמבר 2017
48. ↑  דוד בן-שימול, ערן זהבי התנצל ויחזור לנבחרת ישראל, באתר ynet, 26 באוגוסט 2018
49. ↑  ישראל נגד אוסטריה - סיקור המשחק, באתר ערוץ הספורט, 24 במרץ 2019
50. ↑   מוקדמות יורו 2020 | לטביה - ישראל 3:0 | תקציר, סרטון בערוץ "ההתאחדות לכדורגל בישראל - Israel Football Association", באתר יוטיוב (אורך: 02:35)
51. ↑  כבוד: זהבי ב-11 של נבחרת מוקדמות יורו 2020, באתר ONE‏, 29 בנובמבר 2019
52. ↑  אתר למנויים בלבד אמנון הררי, זה היה מעמד יפה ונדיר, דווקא מערן זהבי: לרגע זכינו להרגיש כמו אמריקאים, באתר הארץ, 13 באוקטובר 2021
53. ↑  נדב צנציפר, ערן זהבי לא חוזר לנבחרת ישראל: "דחקו אותי החוצה, מאחל לה בהצלחה", באתר ynet, 6 במרץ 2023
54. ↑  ערן זהבי יחזור לסגל הנבחרת למשחקים בנובמבר, באתר ההתאחדות לכדורגל בישראל, ‏25 באוקטובר 2023
55. ↑  מוטי פשכצקי, ‏"מה שאתה רוצה, יהיה". כך חזר ערן זהבי לנבחרת, באתר ערוץ הספורט, 25 באוקטובר 2023
56. ↑  אייל לוי, ‏אבא של ערן זהבי בראיון בלעדי: "ערן פגע בי. הפעם זה צריך להיעצר", באתר מעריב אונליין, 19 בספטמבר 2015
57. ↑  אייל לוי, ‏אבא של ערן זהבי בראיון בלעדי: "ערן פגע בי. הפעם זה צריך להיעצר", באתר מעריב אונליין, 19 בספטמבר 2015
58. ↑  בן גולדפריינד, ‏אשתו וילדיו של ערן זהבי נשדדו באיומי אקדח, באתר ‏מאקו‏, 9 במאי 2021
59. 1 2  יניב טוכמן‏, שודדים פרצו שוב לביתו של ערן זהבי, המשפחה לא נכחה במקום, באתר וואלה!‏, 13 בדצמבר 2021
60. ↑  יניב טוכמן‏, שודדים פרצו שוב לביתו של ערן זהבי, המשפחה לא נכחה במקום, באתר וואלה!‏, 13 בדצמבר 2021
61. ↑  רון עמיקם‏, "ערן זהבי צפוי לעזוב את פ.ס.וו איינדהובן לבקשת אשתו", באתר וואלה!‏, 13 בינואר 2022
62. ↑  扎哈维当选2017中超MVP 拉维奇冯潇霆遗憾落选 (בסינית)
63. ↑  אורן אהרוני, טקס ספורטאי השנה 2015: כל הנבחרים, באתר ynet, 29 בדצמבר 2015
64. ↑  ערן זהבי נבחר לשחקן חודש מרץ בליגה ההולנדית, באתר וואלה!‏, 1 באפריל 2022
65. ↑  מדובר בהמשך הרצף של השיא הקודם, אך ערן לא שיחק במשחק אחד לאחר 11 המשחקים בהם שיחק וכבש, וכשחזר לשחק הבקיע בשישה משחקים נוספים ברציפות
66. ↑  נכון ל-21 ביולי 2021
67. ↑  רז אמיר, ‏זהבי שהגיע ל-207 שערי ליגה: יום מיוחד, מטורף, באתר ONE‏, 16 ביולי 2019
68. ↑  נתוני השחקן ערן זהבי לעונת 2006/2007 בעירוני רמה"ש - 5 שערים

| כדורגלן העונה בישראל |
| --- |
| 

|  |
| --- |
| 1960: לבקוביץ' • 1961: לבקוביץ' • 1962: מתניה • 1963: טיש & חודורוב • 1964: שפיגלר • 1965: ח. לוין • 1966: רוזנטל & שפיגלר • 1968: נומה • 1969: רוזנטל • 1970: שפיגלר • 1971: שפיגלר • 1972: גינדין • 1973: רוזן • 1974: עות'מאן • 1975: בנימין • 1976: מלמיליאן • 1977: טופולנסקי • 1978: מכנס • 1979: אבי כהן • 1980: ויסוקר • 1981: סיני • 1982: מכנס • 1983: מכנס • 1984: אוחנה • 1985: סלקטר • 1986: רן • 1987: מלמיליאן • 1988: אלי כהן • 1989: קלינגר • 1990: סיני • 1991: נ. לוין & בנין • 1992: אבי כהן (הירושלמי) • 1993: חרזי • 1994: ברקוביץ' • 1995: רביבו • 1996: רביבו • 1997: אוחנה • 1998: אבוקסיס • 1999: רוסו • 2000: אלימלך • 2001: בניון • 2002: רוסו • 2003: דגו • 2004: דוידוביץ' • 2005: טל • 2006: בוקולי • 2007: זנדברג • 2008: אלברמן • 2009: אניימה • 2010: ורמוט • 2011: רפאלוב • 2012: סבע • 2013: עטר • 2014: זהבי • 2015: זהבי • 2016: ברדה • 2017: ויטור • 2018: ממן • 2019: מיכה • 2020: גלזר • 2021: ג'וש כהן • 2022: אצילי • 2023: אצילי |

 |

| מלך השערים של ליגת העל |
| --- |
| 

|  |
| --- |
| 1950: מרימוביץ' • 1952: גלזר • 1954: שפיגל • 1955: אלמליח • 1956: א. לוי ומיכאלוב • 1957: גינזבורג • 1958: ר. לוי • 1959: אמר • 1960: ר. לוי • 1961: רצאבי וש. לוי • 1962: ש. לוי ונזרי • 1963: רצאבי • 1964: אשכנזי • 1965: אשכנזי וי. מזרחי • 1966: שפיגלר ורומנו • 1968: שפיגלר • 1969: שפיגלר • 1970: רומנו • 1971: בן רימוז' • 1972: שהרבני • 1973: רומנו • 1974: אלון • 1975: רומנו • 1976: מכנס • 1977: פרץ • 1978: לביא • 1979: מכנס ומיאלי • 1980: לביא • 1981: פיטוסי • 1982: מכנס • 1983: מכנס • 1984: לביא • 1985: לביא • 1986: מלמיליאן ורבינזון • 1987: יאני • 1988: ארמלי • 1989: טבק • 1990: מלמיליאן • 1991: לוין • 1992: א. מזרחי • 1993: א. מזרחי • 1994: א. מזרחי • 1995: רביבו ותורג'מן • 1996: רביבו • 1997: קקון • 1998: א. מזרחי • 1999: קוביקה • 2000: טובי • 2001: נמני • 2002: רפואה • 2003: הולצמן ואברג'יל • 2004: הולצמן וחיים • 2005: קולאוטי • 2006: הולצמן • 2007: עזרן • 2008: יבואה • 2009: אבו חצירא, יצחקי ועטר • 2010: ארבייטמן • 2011: תמוז • 2012: א. סבע • 2013: עטר • 2014: זהבי • 2015: זהבי • 2016: זהבי • 2017: קיארטאנסון • 2018: ד. סבע • 2019: שהר • 2020: רוקאביציה • 2021: רוקאביציה • 2022: אצילי • 2023: אצילי |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007390281405171
* VIAF: 4232151172700639210002
* WorldCat: viaf-4232151172700639210002

 |